Anton Filippov terma jamoani mojaroli tarzda tark etdi. Shaxmat federatsiyasi munosabat bildirdi

O‘zbekiston shaxmat federatsiyasi o‘zbekistonlik xalqaro grossmeyster Anton Filippovning ijtimoiy tarmoqlardagi chiqishiga rasmiy munosabat bildirdi.
«Har bir sportchi uchun o‘zi tug‘ilib o‘sgan mamlakat sharafini himoya qilish ulkan sharafdir. Professional sportga qadam qo‘ygan har bir O‘zbekiston fuqarosi, shubhasiz, o‘z oldiga xalqaro arenalarda vatan sha'ni, millat g‘ururi uchun kurashishni maqsad qilib qo‘yadi. Buni u jar solib e'lon qilmaydi. Vaqti kelib, munosib yoshlarga o‘rnini bo‘shatib berayotganda ham.
Anchadan buyon shaxmat bo‘yicha milliy terma jamoa chaqiruvlariga rad javobini berib kelayotgan Anton Filippov esa, terma jamoadan ketishini negadir «sensatsiya» tarzida e'lon qilishga jazm etdi.
Anton Filippov O‘zbekiston terma jamoasini tark etishi to‘g‘risida oldin ham, ya'ni 2013 yili o‘tkazilgan O‘zbekiston shaxmat federatsiyasi ijroiya qo‘mitasi yig‘ilishida ham bildirgan edi. O‘shanda Filippov agar har yili unga 6000 AQSh dollari miqdorida pul to‘lanmasa, terma jamoani tark etishini ma'lum qilgandi. Albatta, Federatsiya ushbu «ultimatum»ga javoban, shaxmatchi imkon doirasida rag‘batlantirilishini ma'lum qilgan, jumladan, uning xalqaro musobaqalarda ishtirok etishi uchun Toshkent-Olmaota-Toshkent va Olmaota-Sharja-Olmaota yo‘nalishi bo‘yicha aviachiptasi puli to‘lab berilgan edi.
Anton Filippovning milliy terma jamoa a'zosiga to‘lanadigan kompensatsiya berilmagani uchun milliy terma jamoani tark etishini ma'lum qilgani qiziq hol, albatta. Chunki, shu yilning sentabr oyiga qadar unga ushbu kompensatsiya to‘lab kelindi. Savol tug‘iladi? Anton Filippovga milliy terma jamoa ro‘yxatida bo‘lish kelgusi maqsadlarini amalga oshirish uchun xalaqit beryaptimi? Nima uchun bu haqida O‘zbekiston Respublikasi jismoniy tarbiya va sport davlat qo‘mitasi, Sport o‘yinlari bo‘yicha Respublika oliy sport mahorati maktabi va O‘zbekiston shaxmat federatsiyasi rahbariyatini yozma ravishda ogohlantirmasdan, aynan internet sahifalarida bu qarorini e'lon qilmoqda?
Anton Filippov O‘zbekistonda sportga, jumladan, shaxmatga berilayotgan e'tibor to‘g‘risida zarracha ham ma'lumotga ega emas ko‘rinadi. Uning xalqaro grossmeyster darajasiga erishishida davlatimiz uni xalqaro sport musobaqalariga yuborib kelgani katta rol o‘ynagani yodidan ko‘tarilgan ko‘rinadi.
Aks holda, «6000 AQSh dollari bermasalaring, O‘zbekiston sharafini himoya qilmayman», dermidi?! Buning asl sababi, hozirgi vaqtda Qozog‘istonda istiqomat qilayotgani va Qozog‘iston fuqarosi Viktoriya Sergeyevaga uylangani emasmikan?
Aytish lozimki, ko‘plab xalqaro grossmeysterlarimiz xorijiy davlatlarda ishlab, o‘z murabbiylik mahoratini oshirib kelmoqda. Ko‘pchiligi hozirgi vaqtda O‘zbekistonga qaytib murabbiylik faoliyati bilan shug‘ullanmoqda. Ularning hech biri tomonidan hech qachon O‘zbekiston shaxmatiga xizmat qilish borasida e'tirozlar bildirilmagan.
So‘nggi yillarda mamlakatimizda shaxmat jadal rivojlanmoqda. Respublikamizda ko‘plab xalqaro musobaqalar tashkil etilmoqda. Yurtimiz sportchilari deyarli har bir Osiyo va Jahon chempionatida ishtirok etish uchun yuborilmoqda. Sportchilarimiz mahoratini oshirish uchun davlatimiz tomonidan ko‘plab sharoitlar yaratib berilmoqda.
Anton Filippov 2016 yili terma jamoa safida Osiyo millatlar kubogi musobaqasida hamda 2017 yili Yopiq inshootlarda o‘tkaziladigan V Osiyo o‘yinlarida ishtirok etishdan bosh tortdi. Aytish lozimki, Osiyo o‘yinlarida terma jamoamiz rapid va blits yo‘nalishlarida 5-o‘rinni egalladi. Ehtimol, ushbu tarkibda Anton Filippov ham bo‘lganida terma jamoamiz bundanda yuqori natijalarga erishgan bo‘lardi?
2017 yilgi G.Agzamov xotirasiga bag‘ishlangan xalqaro turnirda uning ishtirok etishi Federatsiya uchun quvonchli yangilik bo‘lgandi. Federatsiya tomonidan Anton Filippovning musobaqa davrida mehmonxonada yashash va ovqatlanish xarajatlari to‘lab berilishi ma'lum qilingan. Xuddi xorijlik mehmon grossmeysterlarga bo‘lgani singari. Lekin Anton Filippov Qozog‘istondan O‘zbekistonga kelishi va Qozog‘istonga qaytib ketishi uchun aviachipta bilan ta'minlashni so‘radi. Xalqaro musobaqaning smeta xarajatlarida o‘zbekistonlik grossmeysterlar uchun faqat yashash va ovqatlanish xarajatlari nazarda tutilgan. Sportchining Olmaotadanmi, qayerdandir Toshkentga – o‘z yurtiga  kelib ketishi xarajatlari ko‘zda tutilmagan. Bundan oldin ham, ya'ni 2013-2014 yillardagi Agzamov xotira turniri davrida yashash va ovqatlanish xarajatlari Federatsiya tomonidan to‘lab berilgan edi.
Xullas, O‘zbekiston davlati, jumladan, O‘zbekiston shaxmat federatsiyasi doimo Anton Filippovni qo‘llab-quvvatlab kelgan. U esa O‘zbekiston milliy terma jamoasi sharafini himoya qilishdek sharafdan voz kechar ekan, uni «majburlab» terma jamoada ushlab qolishdan ma'ni yo‘q. Mamlakatimiz iste'dodlarga boy. Bugungi o‘zbek shaxmati kuch-qudratini ko‘rsatib berishga qodir Nodirbek Abdusattorov, Nodirbek Yoqubboyev, Shamsiddin Vohidov, Javohir Sindorov singari kelajagi porloq yosh shaxmatchilarimiz bor. Ular yaqin kunlarda O‘zbekiston terma jamoasi safida xalqaro musobaqalarda Vatanimiz sha'nini munosib ravishda himoya qilishlariga ishonamiz», deyilgan bildirishnomada.
6 dekabr kuni Anton Filippov O‘zbekiston terma jamoasi a'zolari uchun yaratilgan sharoitlardan nolib, mamlakat terma jamoasi safida xalqaro turnirlarda ishtirok etmasligini ma'lum qilgandi. 
Undan avvalroq, noyabr oyi oxirida u o‘z sahifasi orqali terma jamoa a'zoligi uchun to‘lanadigan stipendiyadan mahrum etilgani haqida yozgandi.
«Men O‘zbekiston terma jamoasidan ketdim. Men uchun bu qarorni qabul qilish oson kechmadi. Meni terma bilan juda ko‘p narsa bog‘lab turardi. Orzular, istaklar, umidlar... Bularga e'tibor bermaslik kerakligiga o‘zimni ishontira olmadim.
2012 yil faoliyatimning cho‘qqisi bo‘lgandi. Men reytingda eng kuchli 100 ta shaxmatchi safiga kirdim va shaxmat Olimpiadasida O‘zbekiston termasiga kumush medal olib berdim. Ammo rasmiy shaxslarning hech biri meni tabriklamadi, mening muvaffaqiyatim haqida hech kim hech narsa yozmadi.
Bir qancha vaqt o‘tib O‘zbekiston shaxmat federatsiyasiga hech qanday moddiy qo‘llab-quvvatlashsiz professional kareramni davom ettirishda ma'no ko‘rmayotganim haqida yozdim. Meni ijroiy qo‘mitaga chaqirishdi, u yerda terma jamoaning har bir ishtirokchisi uchun xalqaro turnirlarga borishga aviachiptalar olib berilishini aytishdi. Keyinroq, men hududiy turnirda g‘olib chiqdim va Jahon Kubogida ishtirok etdim, Olmaota va Barselonadagi turnirlarda qatnashdim. Menga eng arzon chipta uchun pul berishdi va boshqa to‘lovlar keyinroq bo‘lishini va'da qilishdi.
Men turnirlarda faol ishtirok etishni to‘xtatdim va e'tiborimni ko‘proq murabbiylik faoliyatiga qaratdim. O‘tgan yili Bokudagi Olimpiadada muvaffaqiyatli qatnashdim. Shu yilning mayida esa menda Agzamov xotirasiga bag‘ishlangan turnirda ishtirok etish imkoniyati paydo bo‘ldi. Men grossmeysterlar uchun standartdagi sharoitlarni yaratib berishlarini so‘radim. 
O‘zbekiston shaxmat federatsiyasi esa shunday javob qaytardi: «Biz sizni Agzamov xotira turnirida ko‘rishdan mamnun bo‘lamiz va turnir davomida yashash va ovqatlanish uchun sharoitlarni taqdim etamiz.
Ammo byudjyetimizda o‘zbekistonlik ishtirokchilarga aviachiptalar olish masalasi ko‘zda tutilmagan».
O‘z mamlakatimizda bizga xorijiy grossmeysterlar uchun yaratilayotgan sharoit yaratib berilmasdi. O‘shanda men o‘zimni bunga e'tibor bermaslik kerakligiga ishontira olgandim.
Endi meni stipendiyadan mahrum qilishdi. Oyiga qancha edi, aniq bilmayman. Turkiya yoki Xorvatiya ligalaridagi birgina ishtirokim uchun oladigan gonorarim miqdori o‘sha stipendiyaning 3-4 yilligi miqdoriga teng. Yoki bu stipendiya «Shaxmat dunyosi» maktabining 1 kunlik ijara pulini qoplashga yetadi. Ammo stipendiya mening iste'dodim va mehnatlarim uchun rasman minnatdorchilik belgisi edi.
Yuqorida qoralaganlarim, umid qilamanki, o‘zbekistonlik shaxmatchilarga bo‘lgan munosabatni birmuncha o‘zgartiradi. Termadagi jamoadoshlarim va menga ko‘mak bergan insonlarga cheksiz hurmat bilan», deya yozgandi Anton Filippov.
Shaxmatchining postlari feysbuk foydalanuvchilari tomonidan keng muhokama qilindi. Fikr bildirganlarning aksari shaxmatchining iste'dodini e'tirof etgan va u bunday vaziyatga tushib qolgani uchun afsus bildirishgandi.
Ayni vaqtda 31 yoshda bo‘lgan Anton Filippov xalqaro sport ustasi hisoblanadi. U 12, 14 va 16 yoshlilar o‘rtasida o‘tkazilgan Osiyo chempionatlarida g‘olib chiqqan. Filippov O‘zbekiston termasi safida 2004—2012 yillar davomida 4 marta Olimpiadalarda ishtirok etgan, 2005 va 2007 yillarda O‘zbekiston chempionligini qo‘lga kiritgan.